b'\n_START_ARTICLE_\nUlv\n_START_SECTION_\nNavn\n_START_PARAGRAPH_\nNavnet ulv kommer af det f\xc3\xa6llesgermanske wulfaz \'ulv\'.  Ulverelaterede navne var almindelige blandt f\xc3\xb8rkristelige germanske krigere: Wolfhroc (Ulvefrakke), Wolfhetan (Ulveskind), Isangrim (Gr\xc3\xa5maske) Scrutolf (Ulvekl\xc3\xa6de), Wolfgang (Ulvegang) og Wolfdregil (Ulvel\xc3\xb8ber)._NEWLINE_Det latinske lupus er et l\xc3\xa5neord fra sabinerne, som if\xc3\xb8lge engl\xc3\xa6nderen Edward Topsell, kendt for bestiarier i 1600-tallet, er af gr\xc3\xa6sk oprindelse og enten er afledt fra \xce\xbb\xce\xb5\xce\xbf\xcf\x80\xce\xbf\xcf\x82 (leopos), med betydningen "l\xc3\xb8ve-fodet", eller fra \xce\xbb\xce\xbf\xcf\x85\xce\xba\xe1\xbe\xb6\xcf\x82 (loukas), med betydningen "lys".\n_START_SECTION_\nUlv i talem\xc3\xa5der\n_START_PARAGRAPH_\nI talem\xc3\xa5den "der er ugler i mosen" var der oprindelig tale om ulve. Efter at ulven blev udryddet i Danmark, tog ugler ulvens plads. Udtrykket "ugleset" kunne forklares ud fra gammel overtro, da det ans\xc3\xa5s for ildevarslende at se en ugle om dagen. Men faktisk er udtrykkets oprindelige form "ulveset", og det er s\xc3\xa5 gammelt, at Plinius og Virgil brugte det.\n_START_SECTION_\nBeskrivelse\n_START_PARAGRAPH_\nUlven er det st\xc3\xb8rste medlem af hundefamilien, n\xc3\xa5r man ser bort fra visse hunderacer. V\xc3\xa6gt og st\xc3\xb8rrelse varierer meget p\xc3\xa5 tv\xc3\xa6rs af udbredelsesomr\xc3\xa5det, og \xc3\xb8ges generelt proportionalt med breddegraden, hvor de st\xc3\xb8rste ulve i Alaska og Canada undertiden vejer 3\xe2\x80\x936 gange mere end deres sl\xc3\xa6gtninge i Mellem\xc3\xb8sten og Sydasien. I gennemsnit m\xc3\xa5ler ulve 105 til 160 cm i l\xc3\xa6ngden og 80 til 85 over skulderen. Halen m\xc3\xa5ler 29\xe2\x80\x9350 cm i l\xc3\xa6ngden. Den gennemsnitlige v\xc3\xa6gt er 40 kg, varierende fra 12 kg til 80 kg. I gennemsnit vejer europ\xc3\xa6iske ulve 38,5 kg, nordamerikanske ulve 36 kg og indiske og arabiske ulve 25 kg. Hunner vejer typisk 2\xe2\x80\x935 kg mindre end hanner. Det er sj\xc3\xa6ldent, at ulve vejer over 54 kg, selvom ekstraordin\xc3\xa6rt store individer er registreret i Alaska, Canada og det vestlige Ruslands skove. Den hidtil tungest m\xc3\xa5lte ulv vejede 79,4 kg og blev nedlagt i Alaska den 12. juli 1939._NEWLINE_\xc3\x98rerne er forholdsvis korte og afrundede. \xc3\x98jnene er smalle og skr\xc3\xa5stillede med gul iris. Pelsens farve varierer meget. Der findes hvide, cremefarvede, r\xc3\xb8dlige, gullige, gr\xc3\xa5 og sorte individer. I tempererede omr\xc3\xa5der af Europa og Asien er de hovedsageligt gr\xc3\xa5lige og i arktiske regioner mest sorte eller hvide. Undersiden er gulhvid eller gr\xc3\xa5hvid. Ofte er ulvens ryg m\xc3\xb8rkere end dens hale, bug, \xc3\xb8rer og snude. Ulve i Norden har p\xc3\xa5 ryggen en m\xc3\xb8rkt gr\xc3\xa5gul pels med sorte partier over l\xc3\xa6nd og skuldre. Om vinteren er pelsen lysere._NEWLINE_Sorte individer er mere almindelige i Nordamerika end i Europa og Asien, med omkring halvdelen af ulvene i Yellowstone National Park sorte._NEWLINE_Ulven kan forveksles med hunderacer som f.eks. sch\xc3\xa6ferhund. Denne har dog l\xc3\xa6ngere \xc3\xb8rer og store vandretstillede \xc3\xb8jne med brun iris, og ulvelignende hunderacer har tillige som udgangspunkt anderledes gangart, hoved- samt halef\xc3\xb8ring.\n_START_SECTION_\nLevevis\n_START_PARAGRAPH_\nUlve lever i familiegrupper, der best\xc3\xa5r af et for\xc3\xa6ldrepar, deres unger gennem de foreg\xc3\xa5ende par \xc3\xa5r, samt eventuelt nogle \xc3\xa6ldre individer. Gruppen forsvarer et territorium, der markeres ved hj\xc3\xa6lp af urinst\xc3\xa6nk og hylen. Under jagten p\xc3\xa5 bytte samarbejder flokken. Et st\xc3\xb8rre bytte nedl\xc3\xa6gges ved under forf\xc3\xb8lgelsen  at bide det i bagbenene, s\xc3\xa5 det mister balancen og falder._NEWLINE_Almindeligvis yngler kun for\xc3\xa6ldreparret. For\xc3\xa5r eller sommer f\xc3\xb8der hunnen mellem en og otte hvalpe i en hule under jorden. Hvalpene \xc3\xa5bner \xc3\xb8jnene, n\xc3\xa5r de er omkring ti dage gamle. N\xc3\xa5r ungerne er omkring to \xc3\xa5r er de voksne og kan forlade familien. Ungdyr kan strejfe langt omkring, ikke sj\xc3\xa6ldent 50 km om dagen.\n_START_SECTION_\nLevested\n_START_PARAGRAPH_\nUlven er en generalist hvad ang\xc3\xa5r levested (habitat) og kan opholde sig i \xc3\xb8rkener, gr\xc3\xa6ssletter, skove og arktiske tundraer. Ulvens valg af levested h\xc3\xa6nger st\xc3\xa6rkt sammen med m\xc3\xa6ngden af byttedyr, sneforhold, mangel eller lave forekomster af kv\xc3\xa6g, vejt\xc3\xa6thed, menneskelig tilstedev\xc3\xa6relse og topografi. I kolde klimaer kan ulven mindske blodgennemstr\xc3\xb8mningen under sin hud for at holde p\xc3\xa5 kropsvarmen. Fodpudernes varme reguleres uafh\xc3\xa6ngigt af resten af kroppen og holdes kun lige over gr\xc3\xa6nsen for frostskade d\xc3\xa9r hvor puderne kommer i kontakt med is og sne. Ulve bruger forskellige steder for deres daglige hvile: steder med l\xc3\xa6 foretr\xc3\xa6kkes under koldt og vindigt vejr, mens ulve i t\xc3\xb8rt, stille og varmt vejr gerne hviler sig i \xc3\xa5bne landskaber. I efter\xc3\xa5rs- og for\xc3\xa5rsperioden, hvor ulve er mere aktive, ligger de gerne ude i det \xc3\xa5bne uanset omr\xc3\xa5de. Hulerne er som regel lavet for ungerne i sommerperioden. Ved etableringen af hulerne g\xc3\xb8r hunnerne brug af naturlige l\xc3\xa6 s\xc3\xa5som bjergspalter, klipper over flodbreder og huller d\xc3\xa6kket t\xc3\xa6t af vegetation.\n_START_SECTION_\nF\xc3\xb8de\n_START_PARAGRAPH_\nUlven specialiserer sig generelt i s\xc3\xa5rbare individer blandt de store byttedyr. Mange ulvebestande i omr\xc3\xa5der med t\xc3\xa6tte befolkninger af mennesker er tvungne til at ern\xc3\xa6re sig p\xc3\xa5 kv\xc3\xa6g og affald, men vilde hovdyr s\xc3\xa5som elg, kronvildt, r\xc3\xa5vildt og vildsvin er stadig det vigtigste f\xc3\xb8degrundlag. Af andre byttedyr findes rensdyr, muflon og vildgeder._NEWLINE_Selvom ulvens prim\xc3\xa6re f\xc3\xb8degrundlag er mellemstore til store hovdyr, er de ikke kr\xc3\xa6sne rovdyr. Mindre dyr som kan supplere ulvens di\xc3\xa6t er bl.a. harer, r\xc3\xa6ve, egern, mus, muldvarpe og andre gnavere. De spiser j\xc3\xa6vnligt vandfugle og deres \xc3\xa6g. N\xc3\xa5r disse f\xc3\xb8deemner er utilstr\xc3\xa6kkelige, jager de firben, slanger, fr\xc3\xb8er (sj\xc3\xa6ldent tudser) og tilg\xc3\xa6ngelige insekter. I tider med f\xc3\xb8demangel spiser ulve villigt \xc3\xa5dsler og bes\xc3\xb8ger fx begravelsessteder for kv\xc3\xa6g s\xc3\xa5vel som slagterier. Kannibalisme er ikke us\xc3\xa6dvanligt blandt ulve; under barske vintre kan et kobbel angribe svage eller skadede ulve, og kan ogs\xc3\xa5 spise resterne af sit eget kobbels d\xc3\xb8de medlemmer. Mennesker angribes meget sj\xc3\xa6ldent, og det sker som regel f\xc3\xb8rst efter l\xc3\xa6ngere tid, hvis ulven har mistet deres normale skyhed for mennesker.\n_START_SECTION_\nFjender og konkurrenter\n_START_PARAGRAPH_\nUlven er et toprovdyr og befinder sig s\xc3\xa5ledes \xc3\xb8verst i sin f\xc3\xb8dek\xc3\xa6de. Ulve dominerer typisk andre hundedyr s\xc3\xa5som r\xc3\xa6v, hy\xc3\xa6ne og sjakal i omr\xc3\xa5der hvor begge opholder sig.\n_START_SECTION_\nUdbredelse\n_START_PARAGRAPH_\nUlven fandtes tidligere over st\xc3\xb8rstedelen af den nordlige halvkugle, men intens jagt i flere \xc3\xa5rhundreder har udryddet den b\xc3\xa5de lokalt og regionalt, s\xc3\xa5 dens leveomr\xc3\xa5der i dag prim\xc3\xa6rt befinder sig i et nordligt b\xc3\xa6lte fra Alaska i vest over Canada, Nordgr\xc3\xb8nland og Europa til det \xc3\xb8stlige Sibirien i \xc3\xb8st._NEWLINE_I Danmark blev den sidste ulv skudt i begyndelsen af 1800-tallet, og i begyndelsen af 1900-tallet var ulven udryddet i st\xc3\xb8rstedelen af Vesteuropa. I dag findes de st\xc3\xb8rste europ\xc3\xa6iske ulvebestande i Nordspanien, Italien, p\xc3\xa5 Balkan samt i Polen og Rusland._NEWLINE_De seneste \xc3\xa5rtier er den dog begyndt at komme p\xc3\xa5 fode igen i egne, hvor den tidligere var udryddet, fx i Centraleuropa og Skandinavien. I Sverige, Norge og Finland sk\xc3\xb8nnes det, at der findes 500 dyr, mens der i Danmark sk\xc3\xb8nnes at v\xc3\xa6re omkring 11 i Jylland. DNA-spor er fundet af i alt 19 individer, men en del af disse har formodentlig forladt landet igen.\n_START_SECTION_\nUlve i Danmark - \xc3\xa6ldre tid\n_START_PARAGRAPH_\nAllerede i den nordiske skabelsesmyte fort\xc3\xa6lles hvordan Mundilfares to b\xc3\xb8rn Sol og M\xc3\xa5ne blev sat p\xc3\xa5 himlen af guderne, hvor de styrer vognene for sol og m\xc3\xa5ne over himlen, forfulgt af j\xc3\xa6ttef\xc3\xb8dte ulve, Skoll (Svig) og Hate (Hadefuld), der fors\xc3\xb8ger at sluge de lysende himmellegemer og lykkes med det i Ragnarok._NEWLINE_I sin Danmarks Kr\xc3\xb8nike fra 1652 skrev Arild Huitfeldt om Valdemar Atterdag, at han i 1357 lod fremstille en m\xc3\xa6ngde ulvegarn, hvorp\xc3\xa5 han drog til Jylland og besv\xc3\xa6rede b\xc3\xa5de h\xc3\xb8j og lav med p\xc3\xa5bud om ulvejagt. Om 1630 skrev en hr Slange, at "Jylland var dette Aar ilde plaget af Ulfve, som efter deres naturlige S\xc3\xa6dvane havde f\xc3\xb8lget med Krigen fra Tyskland. Thi siden Kong Friederich den F\xc3\xb8rstes Tiid var det rart, at Jyderne saae dennem der udi Landet." I 1695 skrev biskop Jens Bircherod: "Det er visselig at bejamre, at det gode Land (Vendsyssel) skal med disse ford\xc3\xa6rvelige Dyr saaledes v\xc3\xa6re belastiget." I 1600- og 1700-tallet blev der gentagne gange udstedt forordninger om m\xc3\xb8depligt til ulvejagt, og b\xc3\xb8de for udeblivelse. "Hvo, som kan fange eller d\xc3\xb8de nogen Ulv, skal den n\xc3\xa6ste Tingdag efterhen, bringe den til Herreds- eller Birketinget, hvor Ulven skal aftages, og Raden p\xc3\xa5 en Plads ved Tinget oph\xc3\xa6nges." J\xc3\xa6geren modtog s\xc3\xa5 sin bel\xc3\xb8nning._NEWLINE_Ulvens udryddelse var vigtig for kongemagten. S\xc3\xa5ledes beordrede Christian 4. i 1630, at "Enhver, der havde nogen Jagtrettighed p\xc3\xa5 sit Gods i Jylland, tre Aar efter hinanden uden ringeste Undskyldning skulde levere tre Ulveskind paa Kongens T\xc3\xb8jhus", mens Christian 5. i 1677 tildelte Johan T\xc3\xa4ntzer et kongeligt brev som "Ulvej\xc3\xa6ger i Jylland og F\xc3\xb8rstend\xc3\xb8mmet Slesvig." _NEWLINE_Fredhellig var ulven kun julenat, delvis fordi ulvene mentes at kunne v\xc3\xa6re forheksede mennesker, varulve, som if\xc3\xb8lge Olaus Magnus ved juletid forvandledes til ulve. Julefreden omfattede b\xc3\xa5de ulv, bj\xc3\xb8rn, rotte og mus - alle skadedyr som end ikke m\xc3\xa5tte kaldes ved deres rette navn - ulven blev omtalt som gr\xc3\xa5ben. En s\xc3\xa6rlig dansk skik gik ud p\xc3\xa5 at h\xc3\xa6nge de dr\xc3\xa6bte ulve op til almen beskuelse. En fransk turist p\xc3\xa5 Sj\xc3\xa6lland i 1652 bem\xc3\xa6rkede galgerne langs vejen, hvor tyve og ulve hang side og side. En polak bes\xc3\xb8gte i samme periode N\xc3\xb8rrejylland, og skrev: "I Danmark fl\xc3\xa5r man ikke ulvene, men h\xc3\xa6nger dem i en jernk\xc3\xa6de i galger eller tr\xc3\xa6er, hvor de f\xc3\xa5r lov at h\xc3\xa6nge til de er r\xc3\xa5dnede op, og knoglerne falder ned af sig selv." Saxo beretter hvordan Frode Fredegod ved lov befalede at straffe tobenende og firbenede ransm\xc3\xa6nd ens: "Hvem der stjal og blev grebet, skulde med Jerns\xc3\xb8m nagles til Galgen og have en Ulv h\xc3\xa6ngende ved side af til et Tegn, at de var Rovdyr begge to; og skulde derfor, som lige gode Br\xc3\xb8dre, og\xc3\xa5 nyde lige god Ret." _NEWLINE_Ulven skal have v\xc3\xa6ret udryddet p\xc3\xa5 Sj\xc3\xa6lland inden 1513, det \xc3\xa5r, hvor ulveskatten blev oph\xc3\xa6vet. Men Ed. Erslev h\xc3\xa6vdede i sin bog Om de glubende Dyrs Undergang i N\xc3\xb8rrejylland fra 1871, at d\xc3\xa9r holdt ulven sig til langt ind i 1800-tallet. Den sidste danske ulv blev skudt i 1813 ved Estvadg\xc3\xa5rd lidt sydvest for Skive. Fem n\xc3\xa6tter i tr\xc3\xa6k sad skytten p\xc3\xa5 Estvadg\xc3\xa5rd i skjul ved kadaveret af et f\xc3\xb8l, f\xc3\xb8r ulven viste sig. Natten til 21. juni 1813 fik han ram p\xc3\xa5 den og dermed udryddet arten i Danmark. Den d\xc3\xb8de ulv, der viste sig at v\xc3\xa6re en stor han, blev f\xc3\xb8rt til retten i Holstebro, en bel\xc3\xb8nning blev udbetalt, og skindet h\xc3\xa6ngt op foran r\xc3\xa5dstuen. S\xc3\xa5dan afsluttedes 13.000 \xc3\xa5r med ulv i Danmark.\n_START_SECTION_\nUlve i Danmark - nyere tid\n_START_PARAGRAPH_\nSiden 2009 er der i Jylland observeret flere ulve, s\xc3\xa6rligt i Thy og Midtjylland. I oktober 2012 blev den f\xc3\xb8rste ulv set ved Nors S\xc3\xb8 i Thy. Dyret blev fundet d\xc3\xb8dt og unders\xc3\xb8gt for at afklare, om det var en ulv eller ej. Efter DNA-test kunne Veterin\xc3\xa6rinstituttet ved DTU fastsl\xc3\xa5, at der var tale om en ulv. I december 2012 blev den anden ulv observeret af to grupper j\xc3\xa6gere, bl.a. en hundef\xc3\xb8rer ved politiet ved Lem ved Ringk\xc3\xb8bing. Ulven blev fotograferet p\xc3\xa5 kort afstand, og siden er en ulv med stor sandsynlighed fotograferet ved Harrild Hede i n\xc3\xa6rheden af et hjortekadaver, som med sikkerhed er fort\xc3\xa6ret af ulve. Den 24. februar 2013 gik ulv nummer to i en fotof\xc3\xa6lde p\xc3\xa5 Harrild Hede. Den 5. marts blev endnu en ulv fotograferet ved Holstebro. Den 7. april gik en ulv i en fotof\xc3\xa6lde ved Feldborg, den 18. april blev en ulv fotograferet ved Ilskov, og blot otte dage senere blev en anden ulv fotograferet i Sunds kort derfra. Den 6. november 2013 gik en ulv i en fotof\xc3\xa6lde ved T\xc3\xb8nder. Den 21. marts 2014 gik en ulv i en fotof\xc3\xa6lde ved Horsens._NEWLINE_Det er derfor nu sikkert, at der igen er ulve i Danmark, men antallet er usikkert, indtil alle spor er DNA-testet. Der er forel\xc3\xb8big blevet identificeret 19 ulve p\xc3\xa5 basis af DNA-spor. F\xc3\xb8rst blev tre forskellige ulve identificeret, alle unge hanner, samt ulven, der blev fundet d\xc3\xb8d i Thy. Den ene af de tre levende ulve er af tysk afstamning og er halvbror til Thy-ulven. DNA-unders\xc3\xb8gelser p\xc3\xa5viste ogs\xc3\xa5, at en kalv, der blev fundet d\xc3\xb8d ved Hemmet ved Skjern, samt to f\xc3\xa5r ved Sk\xc3\xa6rb\xc3\xa6k, ogs\xc3\xa5 var blevet dr\xc3\xa6bt af to forskellige ulve. Senere DNA-analyser p\xc3\xa5viste ogs\xc3\xa5 ulvetilstedev\xc3\xa6relse i Salling, ved Hald S\xc3\xb8, Ulfborg, B\xc3\xb8rkop, Addit, Gludsted og Haderup; alle i efter\xc3\xa5ret 2013. Disse sidste er endnu ikke individbestemte. Det samme er tilf\xc3\xa6ldet for et ulveangreb i december 2013._NEWLINE_Observationer af ulve er (pr. 29.04.2013) forel\xc3\xb8big kun dokumenteret i T\xc3\xb8nder, Ringk\xc3\xb8bing-Skjern, Herning, Ikast-Brande, Silkeborg, Holstebro, Skive Vesthimmerlands og Thisted Kommuner, mens der er gjort ikke-dokumenterede observationer i alle kommuner p\xc3\xa5 det jyske fastland, bortset fra Fredericia, Struer, Jammerbugt, Br\xc3\xb8nderslev og Frederikshavn Kommuner._NEWLINE_I 2017 blev det for f\xc3\xb8rste gang dokumenteret, at de danske ulve ynglede, idet tre ulvehvalpe blev optaget p\xc3\xa5 vildtkamera i et naturomr\xc3\xa5de syd for Holstebro.  _NEWLINE_I april 2018 eksploderede ulvedebatten igen, efter at en hunulv var blevet skudt p\xc3\xa5 folketingskandidat for LA Steffen Troldtofts bop\xc3\xa6l. Det kom senere frem, at Troldtoft havde jagtet ulven med sin traktor sekunder f\xc3\xb8r, den blev skudt ned af et af hans familiemedlemmer. Han valgte senere at tr\xc3\xa6kke sig fra dansk politik._NEWLINE_En ny forening med navnet Ulvefrit Danmark blev dannet med det form\xc3\xa5l at udrydde ulven i Danmark igen, idet man mener at ulven skaber utryghed i den danske natur. Debatten fik ogs\xc3\xa5 politikerne p\xc3\xa5 Christiansborg til at reagere. Der var bred enighed om, hvad man skulle stille op med ulve. Socialdemokratiet og DF mente, at det bedste ville v\xc3\xa6re at hegne alle danske ulve ind, et forslag som Venstre delvist st\xc3\xb8ttede. De konservative ville oph\xc3\xa6ve fredningen af ulven, mens LA ville g\xc3\xb8re det tilladt at skyde s\xc3\xa5kaldte "problem-ulve". _NEWLINE_Alternativet og Enhedslisten mente at ulven gjorde naturen magisk, og at man derfor ikke skulle g\xc3\xb8re noget ved dem. De Radikale mente, at man skulle tage bestik af udviklingen og man skulle holde \xc3\xb8je med dem og se, hvad der ville ske. SF mente, at ulven skulle bevares, men ikke p\xc3\xa5 bekostning af f\xc3\xa5r og landbrugsdyr. _NEWLINE_P\xc3\xa5 trods af et antal rapporter om ulvedr\xc3\xa6bte dyr, er det et f\xc3\xa5tal af tilf\xc3\xa6ldene, der reelt drejer sig om drab beg\xc3\xa5et af ulve. If\xc3\xb8lge en opg\xc3\xb8relse fra Naturstyrelsen over formodede ulvedrab i 2017 kunne kun 24 af 95 anmeldte tilf\xc3\xa6lde tilskrives ulve. Guldsjakaler stod for 23 tilf\xc3\xa6lde, og i resten af episoderne var der tale om angreb fra hunde eller om selvd\xc3\xb8de dyr.'